text:
 EUROPOS KOMISIJA
 Briuselis, 2021 07 16
 COM(2021) 320 final
 2021/0225(NLE)
 Pasiūlymas
 TARYBOS SPRENDIMAS
 dėl pozicijos, kurios Europos Sąjungos vardu turi būti laikomasi Asociacijos taryboje, įsteigtoje Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Tuniso Respublikos asociacija, dėl tolesnio ES ir Tuniso strateginių prioritetų taikymo, kol ES ir Tunisas priims naujus atnaujintus bendrus dokumentus
 AIŠKINAMASIS MEMORANDUMAS
 1.Pasiūlymo dalykas
 Šis pasiūlymas teikiamas dėl sprendimo nustatyti poziciją, kurios Sąjungos vardu turi būti laikomasi Asociacijos taryboje, įsteigtoje Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Tuniso Respublikos asociacija, dėl numatomo priimti sprendimo toliau taikyti ES ir Tuniso strateginius prioritetus, kol ES ir Tuniso Respublika priims naujus atnaujintus bendrus dokumentus.
 2.Pasiūlymo aplinkybės
 2.1.Asociacijos susitarimas
 1995 m. liepos 17 d. buvo pasirašytas ir 1998 m. kovo 1 d. įsigaliojo Europos ir Viduržemio jūros regiono šalių susitarimas, kuriuo įsteigiama Europos Bendrijų bei jų valstybių narių ir Tuniso Respublikos asociacija (toliau – Asociacijos susitarimas). Asociacijos susitarimas yra ES ir Tuniso dvišalių santykių teisinis pagrindas. Susitarimu siekiama:
 –suteikti Šalių politiniam dialogui tinkamą pagrindą, taip sudarant sąlygas plėtoti glaudžius santykius visose srityse, kurios, jų manymu, šiam dialogui svarbios;
 –sudaryti sąlygas palaipsniui liberalizuoti prekybą prekėmis, paslaugomis ir kapitalu;
 –skatinti prekybą ir darnių ekonominių ir socialinių Šalių santykių plėtojimą, visų pirma palaikant dialogą ir bendradarbiaujant, siekiant skatinti Tuniso ir jo žmonių raidą bei klestėjimą;
 –skatinti Magribo šalių integraciją, remiant Tuniso prekybą ir bendradarbiavimą su kitomis regiono šalimis;
 –remti bendradarbiavimą ekonomikos, socialinių klausimų, kultūros ir finansų srityse.
 2.2.Asociacijos taryba
 Įsteigta Asociacijos taryba, kuri kartą per metus ir aplinkybėms pareikalavus posėdžiauja ministrų lygiu. Taryba šaukiama jos pirmininko iniciatyva, laikantis jos darbo tvarkos taisyklėse nustatytų sąlygų. Ji nagrinėja visus svarbius klausimus, susijusius su Asociacijos susitarimu, ir visus kitus dvišalius arba tarptautinius abipusio intereso klausimus.
 Asociacijos tarybą sudaro Europos Sąjungos Tarybos nariai bei Europos Bendrijų Komisijos nariai ir Tuniso Respublikos Vyriausybės nariai.
 Asociacijos taryba nustato savo darbo tvarkos taisykles. Jai paeiliui pirmininkauja Europos Sąjungos Tarybos narys ir Tuniso Respublikos Vyriausybės narys, kaip nustatyta jos darbo tvarkos taisyklėse.
 Sprendimai Šalims yra privalomi ir jos imasi reikiamų priemonių jiems įgyvendinti. Asociacijos taryba gali teikti ir atitinkamas rekomendacijas.
 2.3.Numatomas Asociacijos tarybos aktas
 Asociacijos taryba turi priimti sprendimą toliau taikyti 2018–2020 m. ES ir Tuniso strateginius prioritetus, kol ES ir Tuniso Respublika priims naujus atnaujintus bendrus dokumentus. Pagal Asociacijos tarybos darbo tvarkos taisyklių 10 straipsnį sprendimas priimamas abipusiu Šalių sutarimu ir abiem Šalims susitarus gali būti priimtas taikant rašytinę procedūrą.
 3.Pozicija, kurios turi būti laikomasi Sąjungos vardu
 Pozicija, kurios Europos Sąjunga turi laikytis Asociacijos susitarimu įsteigtoje Asociacijos taryboje, dėl sprendimo toliau taikyti ES ir Tuniso strateginius prioritetus priėmimo, grindžiama prie šio sprendimo pridedamu sprendimo tekstu.
 2018 m. lapkričio 9 d. Asociacijos tarybos sprendimu Nr. 1/2018 ES ir Tunisas susitarė dėl strateginių prioritetų, kuriais siekiama remti ir stiprinti Tuniso perėjimą prie demokratijos ir socialinį bei ekonominį vystymąsi 2018–2020 m. laikotarpiu.
 Atsižvelgiant į vykstantį ES partnerystės su pietinėmis kaimyninėmis šalimis atnaujinimo procesą ir priėmus 2021–2027 m. daugiametę finansinę programą ir naująją Kaimynystės, vystomojo ir tarptautinio bendradarbiavimo priemonę, 2021 m. planuojama parengti ir priimti naujus atnaujintus bendrus dokumentus su pietinėmis kaimyninėmis šalimis, įskaitant Tunisą. Atsižvelgiant į tai ir siekiant išvengti atotrūkio tarp ES ir Tuniso strateginių prioritetų galiojimo pabaigos ir naujų prioritetų patvirtinimo, Šalys yra suinteresuotos toliau taikyti dabartinius strateginius prioritetus, kol bus priimti nauji atnaujinti prioritetai.
 4.Teisinis pagrindas
 4.1.Procedūrinis teisinis pagrindas
 4.1.1.Principai
 Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.
 Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
 1
 .
 4.1.2.Teisinio pagrindo taikymas aptariamuoju atveju
 Asociacijos taryba yra įsteigta susitarimu, būtent Asociacijos susitarimu.
 Aktas, kurį Asociacijos taryba raginama priimti, yra teisinę galią turintis aktas. Numatomas aktas turi teisinę galią, nes juo dabartinių strateginių prioritetų galiojimas bus pratęstas, kol bus priimti nauji atnaujinti bendri dokumentai.
 Todėl siūlomo sprendimo procedūrinis teisinis pagrindas yra SESV 218 straipsnio 9 dalis.
 4.2.Materialinis teisinis pagrindas
 4.2.1.Principai
 Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.
 4.2.2.Teisinio pagrindo taikymas aptariamuoju atveju
 Pagrindinis numatomo akto tikslas ir turinys yra susiję su bendradarbiavimu su trečiąja šalimi pagal Asociacijos susitarimą ir Europos kaimynystės politiką.
 Todėl siūlomo sprendimo materialinis teisinis pagrindas yra 217 straipsnis.
 4.3.Išvada
 Siūlomo sprendimo teisinis pagrindas turėtų būti SESV 217 straipsnis kartu su 218 straipsnio 9 dalimi.
 5.Numatomo akto skelbimas
 Atsižvelgiant į tai, kad Asociacijos tarybos aktu bus iš dalies keičiama ES ir Tuniso strateginių prioritetų galiojimo trukmė, priėmus šį aktą, jis turėtų būti paskelbtas Europos Sąjungos oficialiajame leidinyje.
 2021/0225 (NLE)
 Pasiūlymas
 TARYBOS SPRENDIMAS
 dėl pozicijos, kurios Europos Sąjungos vardu turi būti laikomasi Asociacijos taryboje, įsteigtoje Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Tuniso Respublikos asociacija, dėl tolesnio ES ir Tuniso strateginių prioritetų taikymo, kol ES ir Tunisas priims naujus atnaujintus bendrus dokumentus
 EUROPOS SĄJUNGOS TARYBA,
 atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi,
 atsižvelgdama į Europos Komisijos pasiūlymą,
 kadangi:
 (1)1995 m. liepos 17 d. buvo pasirašytas ir 1998 m. kovo 1 d. įsigaliojo Europos ir Viduržemio jūros regiono šalių susitarimas, kuriuo įsteigiama Europos Bendrijų bei jų valstybių narių ir Tuniso Respublikos asociacija
 2
 ;
 (2)2018 m. lapkričio 9 d. Asociacijos taryba priėmė ES ir Tuniso strateginius prioritetus
 3
 ;
 (3)pasikeisdamos laiškais, abi Šalys susitarė dėl tolesnio ES ir Tuniso strateginių prioritetų kaip pagrindinio jų partnerystės stiprinimo dokumento galiojimo, kol bus priimti nauji atnaujinti bendri dokumentai;
 (4)pagal Europos ir Viduržemio jūros regiono šalių susitarimo 80 straipsnį Asociacijos taryba gali priimti sprendimus siekdama susitarimo tikslų;
 (5)Asociacijos taryba taikydama rašytinę procedūrą turi priimti sprendimą toliau taikyti strateginius prioritetus, kol ES ir Tunisas priims naujus atnaujintus bendrus dokumentus;
 (6)tikslinga nustatyti poziciją, kurios Sąjungos vardu turi būti laikomasi Asociacijos taryboje, kadangi sprendimas Sąjungai bus privalomas,
 PRIĖMĖ ŠĮ SPRENDIMĄ:
 1 straipsnis
 Pozicija, kurios Europos Sąjungos vardu turi būti laikomasi Asociacijos taryboje, įsteigtoje Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Tuniso Respublikos asociacija, dėl tolesnio ES ir Tuniso strateginių prioritetų taikymo, kol ES ir Tunisas priims naujus atnaujintus bendrus dokumentus, grindžiama prie šio sprendimo pridedamu ES ir Tuniso asociacijos tarybos sprendimo projektu.
 2 straipsnis
 Šis sprendimas skirtas Komisijai.
 Priimta Briuselyje
 Tarybos vardu
 Pirmininkas
 (1)
 2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.
 (2)
 1998 m. sausio 26 d. Tarybos ir Komisijos sprendimas dėl Europos ir Viduržemio jūros šalių susitarimo, steigiančio Europos Bendrijų ir jų valstybių narių bei Tuniso Respublikos asociaciją, sudarymo (OL L 97, 1998 3 30).
 (3)
 2018 m. lapkričio 9 d. ES ir Tuniso asociacijos tarybos sprendimas Nr. 1/2018, kuriuo patvirtinami ES ir Tuniso 2018–2020 m. laikotarpio strateginiai prioritetai (OL L 293, 2018 11 20, p. 39).
 ---documentbreak---
 EUROPOS KOMISIJA
 Briuselis, 2021 07 16
 COM(2021) 320 final
 PRIEDAS
 prie
 Pasiūlymo dėl TARYBOS SPRENDIMO
 dėl pozicijos, kurios Europos Sąjungos vardu turi būti laikomasi Asociacijos taryboje, įsteigtoje Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Tuniso Respublikos asociacija, dėl tolesnio ES ir Tuniso strateginių prioritetų taikymo, kol ES ir Tunisas priims naujus atnaujintus bendrus dokumentus
 PRIEDAS
 ES IR TUNISO ASOCIACIJOS TARYBOS SPRENDIMAS Nr. xx/2021
 [mmmm/mm/dd]
 kuriuo susitariama dėl tolesnio ES ir Tuniso strateginių prioritetų taikymo
 ES IR TUNISO ASOCIACIJOS TARYBA,
 atsižvelgdama į Europos ir Viduržemio jūros regiono šalių susitarimą, kuriuo įsteigiama Europos Bendrijų bei jų valstybių narių ir Tuniso asociacija (toliau – Europos ir Viduržemio jūros regiono šalių susitarimas),
 kadangi:
 (1)1995 m. liepos 17 d. buvo pasirašytas ir 1998 m. kovo 1 d. įsigaliojo Europos ir Viduržemio jūros regiono šalių susitarimas, kuriuo įsteigiama Europos Bendrijų bei jų valstybių narių ir Tuniso Respublikos asociacija
 1
 ;
 (2)pagal Europos ir Viduržemio jūros regiono šalių susitarimo 80 straipsnį Asociacijos taryba gali priimti sprendimus siekdama susitarimo tikslų;
 (3)susitarimo 90 straipsnyje numatyta, kad Šalys turi imtis bet kokių bendrojo pobūdžio ar konkrečių priemonių, siekdamos įvykdyti susitarime nurodytus savo įsipareigojimus, ir turi užtikrinti, kad susitarime nustatyti tikslai būtų pasiekti;
 (4)2018 m. lapkričio 9 d. Asociacijos tarybos sprendimu Nr. 1/2018 ES ir Tunisas susitarė dėl strateginių prioritetų, kuriais grindžiama partnerystė 2018–2020 m. laikotarpiu
 2
 ;
 (5)pasikeisdamos laiškais, abi Šalys susitarė dėl tolesnio ES ir Tuniso strateginių prioritetų kaip pagrindinio jų partnerystės stiprinimo dokumento galiojimo, kol bus priimti nauji atnaujinti bendri dokumentai;
 (6)Asociacijos tarybos darbo tvarkos taisyklių 10 straipsnyje numatyta galimybė priimti sprendimus tarp sesijų taikant rašytinę procedūrą, jei Šalys taip susitaria,
 NUSPRENDĖ:
 1 straipsnis
 Asociacijos taryba, taikydama rašytinę procedūrą, nusprendžia, kad ES ir Tuniso strateginiai prioritetai, pridėti prie jos 2018 m. lapkričio 9 d. Sprendimo Nr. 01/2018, toliau taikomi, kol ES ir Tunisas priims naujus atnaujintus bendrus dokumentus.
 2 straipsnis
 Šis sprendimas įsigalioja jo priėmimo dieną.
 Priimta XX [metai, mėnuo, diena].
 Asociacijos tarybos vardu
 (1)
 1998 m. sausio 26 d. Tarybos ir Komisijos sprendimas dėl Europos ir Viduržemio jūros šalių susitarimo, steigiančio Europos Bendrijų ir jų valstybių narių bei Tuniso Respublikos asociaciją, sudarymo (OL L 97, 1998 3 30).
 (2)
 2018 m. lapkričio 9 d. ES ir Tuniso asociacijos tarybos sprendimas Nr. 1/2018, kuriuo patvirtinami ES ir Tuniso 2018–2020 m. laikotarpio strateginiai prioritetai (OL L 293, 2018 11 20, p. 39).